**K 5. členu**

Člen določa način spremljanja realizacije kadrovskih načrtov.

V realizacijo kadrovskih načrtov se štejejo:

1. zaposleni za nedoločen čas, od teh se zaposleni s krajšim delovnim časom preračunajo na število zaposlenih za polni delovni čas, razen zaposlenih, ki so delno ali invalidsko upokojeni in zaposlenih, ki so del delovnega časa na starševskem dopustu,
2. zaposleni za določen čas, od teh se zaposleni s krajšim delovnim časom preračunajo na število zaposlenih za polni delovni čas, razen zaposlenih, ki so delno ali invalidsko upokojeni in zaposlenih, ki so del delovnega časa na starševskem dopustu,
3. delovna mesta zaposlenih, napotenih v mednarodne civilne misije, mednarodne organizacije ter organe Evropske unije.

V realizacijo se, ali po točko 1 ali pod točko 2 (odvisno od tega, ali imajo sklenjeno pogodbo o zaposlitvi za določen čas ali nedoločen čas), štejejo tudi direktorji, pripravniki in drugi javni uslužbenci, s katerimi je moral delodajalec skleniti delovno razmerje v skladu s sklenjeno pogodbo ali na podlagi drugega pravnega naslova.

Število zaposlenih iz 1. in 2. točke prvega odstavka tega člena se na polni delovni čas izračuna tako, da se delovni čas več zaposlenih, ki delajo krajši delovni čas, sešteva do polnega delovnega časa (npr. dva zaposlena, ki delata krajši delovni čas, in sicer 4 ure dnevno, se v kadrovskem načrtu štejeta za enega zaposlenega).

Preračunavanje na polni delovni čas pa ne velja za zaposlene s krajšim delovnim časom, ki so delno ali invalidsko upokojeni ter zaposlenih, ki so del delovnega časa na starševskem dopustu, torej na porodniškem dopustu, dopustu za nego in varstvo otroka, posvojiteljskem dopustu ali očetovskem dopustu, in sicer zato, ker se v teh primerih v realizacijo kadrovskih načrtov ne štejejo zaposleni za nedoločen čas za popolnitev do polnega delovnega časa delno ali invalidsko upokojenega zaposlenega, ki dela krajši delovni čas od polnega in zaposleni za določen čas, ki nadomeščajo začasno odsotne zaposlene, in se sredstva za njihova nadomestila plače ne zagotavljajo iz sredstev uporabnika proračuna, za čas starševskega dopusta. Izjema, ko se v realizacijo ne štejejo zaposleni, velja tudi za zaposlene za določen čas, ki nadomeščajo začasno odsotne zaposlene, in se sredstva za njihova nadomestila plače ne zagotavljajo iz sredstev uporabnika proračuna, za čas bolniške odsotnosti nad 30 delovnih dni.

Kadar se posamezni zaposleni financirajo iz različnih virov financiranja, se v realizaciji kadrovskih načrtov njihova zaposlitev prikaže v deležih (v primeru, ko se stroški dela javnega uslužbenca v 60 % krijejo iz državnega proračuna, v 40 % pa iz sredstev od prodaje blaga in storitev na trgu, se v stolpec državni proračun vpiše delež 0,6, v stolpec sredstva od prodaje blaga in storitev na trgu pa delež 0,4).

Posredni uporabniki proračuna spremljajo realizacijo kadrovskega načrta glede na dovoljeno in ocenjeno število zaposlenih in neposrednemu proračunskemu uporabniku, ki jim je posredoval izhodišča za pripravo kadrovskih načrtov, najkasneje do 18. dne v mesecu (torej do 18. aprila, 18. julija, 18. oktobra in 18. januarja) poročajo o stanju števila zaposlenih na dan prvega aprila, prvega julija, prvega oktobra in prvega januarja. Poročilo posredni uporabniki proračuna pripravijo na obrazcu iz priloge 2 te uredbe.

Predstojniki uprave lokalne skupnosti najkasneje do konca meseca, v katerem so prejeli posamezno poročilo (torej najkasneje do konca meseca aprila, julija, oktobra in januarja), prejeto poročilo posredujejo resornemu ministrstvu.

Ministrstva na podlagi prejetih poročil pripravijo letno poročilo in ga najkasneje do 31. januarja posredujejo ministrstvu, pristojnemu za upravo.

Ministrstvo, pristojno za upravo, upoštevaje prejeta poročila, najkasneje do 28. februarja posreduje vladi v obravnavo skupno poročilo o realizaciji kadrovskih načrtov posrednih uporabnikov proračuna.

Način poročanja, kot ga določa uredba v tem členu, bo veljal do sprejema predpisa, ki bo uredil način neposrednega poročanja posrednih uporabnikov proračuna v sistem ISPAP.